paragraph_text: Ime polusvitkovci dobivaju po malenom divertikulu s leđne strane koji se smatra začetkom svitka ili chordae dorsalis. Drugi naziv crijevodisači dolazi po tome što su im se organi za disanje razvili na prednjem dijelu crijeva. Imaju i niz otvora (škržne pukotine) kojima prolazi voda, a hrane se organskim ostatcima s morskog dna. Krvožilni sustav tvore dvije glavne žile, leđna i trbušna, koje završavaju većim šupljim prostorima – sinusima ili slobodnim zatonima.